|  |
| --- |
| Izvještaj o izvršenju budžeta |
| JANUAR 2025. GODINE |

|  |
| --- |
| Ministarstvo  finansija |

Prihodi budžeta za mjesec januar 2025. godine

**Prihodi budžeta** **u januaru mjesecu iznosili su 156,2 mil. €, što je u odnosu na isti mjesec prethodne godine veće za 5,2 mil. € ili 3,5%. Trend rasta svih glavnih kategorija prihoda budžeta nastavljen je iz prethodne godine, pa u tom smislu sve glavne kategorije prihoda budžeta bilježe rast u odnosu na januar 2024. godine. Prihodi budžeta su na nivou plana za mjesec januar.**

Dinamičan ekonomski rast i ubrzanje privredne aktivnosti karaterišu i prvi mjesec u 2025. godini pa su **prihodi budžeta od poreza na dobit pravnih** lica u januaru 2025. godine iznosili 4,8 mil. €, što je za 2,8 mil. € ili 143,9% veće u odnosu na isti mjesec 2024. godine.

**Porez na dohodak fizičkih lica** ostvaren je u iznosu od 3,0 mil. €, što je za 1,0 mil. € ili 51,7% veće u odnosu na isti mjesec 2024. godine. Uvažavajući principe makroekonomske stabilnosti i održivosti javnih finansija, Vlada je implementirala povećanje minimalne zarade u ekonomiji, na način da minimalna zarada do nivoa V kvalifikacije obrazovanja iznosi 600 eura, odnosno 800 eura za nivo VI i viši. Važno je napomenuti i da je prosječna neto zarada u decembru 2024. godine iznosila 1012 €, što dominantno dovodi do jačanja baze po osnovu poreza na dohodak fizičkih lica.

**Doprinosi** su ostvareni u iznosu od 16,6 mil. € što je za 3,1 mil. € ili 22,6% veće u odnosu na isti mjesec 2024. godine. Podsjetimo da je Skupština usvojila izmjene zakona kojima se smanjuje poresko opterećenje na rad, kroz niže stope doprinosa za penzijsko invalidsko osiguranje (PIO) i to: umanjenje sa 15% na 10% na teret zaposlenih i ukidanje doprinosa za PIO na teret poslodavca (sa 5,5% na 0%). Na ovaj način, uz dvije usvojene mjere već od oktobra 2024. godine, došlo je do snažnog porasta minimalne i prosječne zarade u privredi, dok prihodi budžeta po osnovu doprinosa ostvaruju rast u odnosu na isti mjesec prethodne godine.

**Porez na dodatu vrijednost** ostvaren je u iznosu od 96,6 mil. €, što je za 5,0 mil. € ili 5,5% veće u odnosu na isti mjesec 2024. godine. Značajan rast prihoda budžeta od PDV-a rezultat je rasta potrošnje usljed rasta raspoloživog dohotka. I pored značajne neto naplate PDV-a i povraćaj PDV-a u navedenom mjesecu bio je veći u odnosu na isti mjesec 2024. godine za čak 11,8 mil. € i iznosio je 13,9 mil. €.

**Akcize** su ostvarene u iznosu od 23,7 mil. €, što je za 1,1 mil. € ili 4,9% veće u odnosu na isti mjesec 2024. godine, uz proširenje poreskog obuhvata proizvoda u dijelu negaziranih pića sa dodatkom šećera, uvođenja akcize na „mirna“ vina, kao i „markiranja goriva“.

Rashodi budžeta za mjesec januar 2025. godine

**Izdaci budžeta** januaru 2025. godine iznosili su 154,2 mil. € ili 1,9% procijenjenog BDP-a. U odnosu na isti mjesec prethodne godine, izdaci su veći 16,3 mil. €, ili 11,8% i dodatna potrošnja iskazana je u okviru potreba većeg izdvajanja troškova mandatornog karaktera. U odnosu na plan ove godine, izdaci su manji za 57,3 mil. € ili 27,1%, i odraz su dinamike pristizanja obaveza u ovom periodu.

S obzirom na to da Skupština Crne Gore, zaključno sa 31. decembrom, nije usvojila Zakon o budžetu Crne Gore za 2025. godinu, u skladu sa članom 37 Zakona o budžetu i fiskalnoj odgovornosti u januaru mjesecu su se potrošačkim jedinicama odobravala sredstva do iznosa 1/12 (jedne dvanaestine) stvarnih izdataka u prethodnoj fiskalnoj godini.

**Tekući izdaci u tekućem budžetu** u posmatranom mjesecu ostvareni su u iznosu od 61,82 mil. €, što predstavlja 77,5% plana. Manje ostvarenje je zabilježeno dominantno kod rashoda za tekuće održavanje i rente.

**Transferi za socijalnu zaštitu** ostareni su u iznosu od 82,17 mil. € što predstavlja ostvarenje 95,1% plana i u odnosu na isti mjesec prethodne godine veći su za 14,07 mil. € ili 20,7%. **Transferi institucijama, pojedincima, nevladinom i javnom sektoru iznosili** su 4,94 mil. € i manji su od plana za 19,99 mil. € ili 80,2%. Izvršenje na ovoj poziciji očekivano je da će imati bržu dinamiku potrošnje u narednom periodu, u skladu sa dinamikom izmirenja obaveza po ovom osnovu.

**Kapitalni budžet**, koji uključuje budžetske pozicije kapitalnih izdataka, u januaru mjesecu ostvaren je na niovu od 0,10 mil. €, u odnosu na januar prethodne godine njegovo ostvarenje je manje za 2,35 mil. € ili 95,8%.

**Uzimajući u obzir ostvarene prihode i rashode, u januaru mjesecu ostvaren je suficit budžeta u iznosu od 2,0 mil. €, odnosno na nivou od 0,03% procijenjenog BDP-a, što je za 62,5 mil. € bolje ostvarenje od plana koji predviđa ostvarenje deficita od 60,5 mil. €.**